L 258/10
MT
Il-Ġurnal Uffiċjali tal-Unjoni Ewropea
5.10.2022
42.
Jinnota li bħalissa l-ebda binja tal-Parlament fi Strażburgu ma għandha l-pannelli fotovoltajċi fuqha peress li l-enfasi tpoġġiet fuq mezzi aktar effiċjenti biex tiġi ffrankata l-enerġija, jiġifieri bl-installazzjoni ta’ pompi tas-sħana ġodda b’effiċjenza għolja; jinnota li l-istudji ta’ fattibbiltà li abbażi tagħhom ġie deċiż li ma jiġux installati pannelli solari fuq il-bjut fi Strażburgu jmorru lura għall-2011 u jtenni li l-prezzijiet għall-pannelli solari naqsu b’aktar minn 80 % mill-2010; jistieden lill-Bureau jevalwa l-installazzjoni ta’ pannelli fotovoltajċi sal-2023, filwaqt li jqis il-fattibbiltà teknika u l-kosteffettività;
43.
Jilqa’ l-installazzjoni ta’ pompi tas-sħana u ta’ koġenerazzjoni fil-binjiet fi Strażburgu u fi Brussell biex jiġu prodotti l-elettriku u s-sħana rinnovabbli; jilqa’ wkoll li l-binja Adenauer il-ġdida fil-Lussemburgu nbniet bl-użu tal-aktar tekniki ambjentali moderni disponibbli inkluża l-enerġija ġeotermali u solari u l-użu sħiħ tad-dawl tax-xemx; jistieden lill-Parlament ikompli jżid is-sehem tal-enerġija rinnovabbli fit-taħlita tal-enerġija tiegħu u, b’mod partikolari, il-produzzjoni tal-enerġija, u jelimina b’mod gradwali l-fjuwils fossili mill-aktar fis possibbli; jistieden lill-Parlament jippubblika ċ-ċertifikati tal-enerġija tal-binjiet kollha tal-Parlament;
44.
Ifakkar li soluzzjonijiet effiċjenti ta’ tidwil huma fattur essenzjali għas-sostenibbiltà tal-binjiet; jilqa’ l-fatt li s-sostituzzjoni tat-tidwil eżistenti bi dwal LED b’konsum baxx ta’ enerġija tiġi evalwata kull meta jkun possibbli u fattibbli fil-binjiet tal-Parlament; jiddispjaċih li mhux l-uffiċċji kollha fit-tliet postijiet tax-xogħol tal-Parlament huma mgħammra b’detetturi tal-moviment u li jidher li d-detetturi tal-moviment f’diversi uffiċċji fil-binja Spinelli ma jaħdmux; jistieden lill-Parlament jiżgura li jiġu installati detetturi tal-moviment li jiffunzjonaw bis-sħiħ kull fejn ikun fattibbli biex jitnaqqas il-konsum tal-enerġija;
45.
Jilqa’ l-fatt li l-estensjoni tan-nursery Wayenberg fi Brussell, li tlestiet f’Settembru 2020, hija l-ewwel binja passiva talParlament; jistieden lill-Bureau jibda fl-2022 studji tekniċi biex jidentifika possibbiltajiet addizzjonali biex il-konsum tal-enerġija jitnaqqas aktar u tiżdied il-produzzjoni tal-enerġija rinnovabbli u jimplimentahom malajr kemm jista’ jkun;
46.
Ifakkar li kważi żewġ terzi tal-impronta tal-karbonju tal-Parlament toriġina mit-trasport tal-persuni; jappella għal riflessjoni fuq l-espansjoni tat-telexogħol volontarju għal aktar jiem u funzjonijiet, kull meta jkun rilevanti u sakemm ma jfixkilx il-ħidma parlamentari; filwaqt li jżomm f’moħħu l-importanza tal-preżenza fiżika, ifakkar li l-Parlament introduċa gruppi ta’ ħidma dwar il-ħidma futura tal-Parlament; jistieden lill-Parlament iqis il-konkluż­ jonijiet tal-gruppi ta’ riflessjoni; jitlob li tingħata prijorità lill-modi tat-trasport b’livell baxx ta’ emissjonijiet talkarbonju għall-missjonijiet, fejn xieraq;
47.
Jilqa’ l-bidla gradwali għal vetturi b’emissjonijiet żero fil-flotta tal-karozzi tas-servizz tal-Parlament; jappella biex il-flotta tas-servizz tkun kompletament elettrika sa mhux aktar tard mill-2024;
48.
Jitlob żieda xierqa fl-għadd ta’ ċarġers tal-vetturi elettriċi allinjata mad-domanda preżenti u dik fil-futur qrib; jappella għal spazji addizzjonali għall-parkeġġ tar-roti; jappella għall-ħolqien ta’ spazji adegwati għall-parkeġġ tar-roti cargo biex jiġi żgurat li l-ispazji għall-parkeġġ tar-roti regolari jkunu aċċessibbli għal sewwieqa tar-roti regolari;
49.
Jinnota li l-ħela tal-ikel tal-Parlament ammontat għal 0,055–0,068 kg għal kull ikla servuta bejn l-2018 u l-2020; jilqa’ l-isforzi tal-Parlament biex inaqqas il-ħela tal-ikel billi jiġbor u jwassal l-ikel li jifdal lill-organizzazzjonijiet “talewwel linja” li jwassluh lin-nies fil-bżonn; jistieden lill-Parlament ikompli jesplora modi kif titnaqqas aktar il-ħela tal-ikel;
50.
Jilqa’ l-introduzzjoni ta’ għażla usa’ u aktar sostenibbli ta’ ikel, inkluż l-introduzzjoni ta’ varjetà akbar ta’ prodotti veġetarjani u vegani, fil-canteens tal-Parlament; jissuġġerixxi żieda fil-varjetà ta’ ikliet veġetarjani u vegani servuti filcanteens tal-Parlament; jitlob ukoll li jkun hemm mill-inqas għażla waħda ta’ ikla friska mingħajr glutina kuljum u li l-informazzjoni dwar l-allerġeni u dik nutrizzjonali jintwerew b’mod viżibbli fuq il-kards tal-ikel ħdejn il-bankijiet;